A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2013/12 /* COM/2014/019 final */





TARTALOMJEGYZÉK 1............ Bevezetés. 3 2............ Az EMGA-hoz rendelt címzett bevételek. 3 3............ Az EMGA 2013. évi költségvetésének előzetes végrehajtására vonatkozó észrevételek. 4 4............ Az EMGA-hoz rendelt címzett bevételek felhasználása. 6 5............ Következtetések. 7 1. melléklet: || Az EMGA-előirányzatok ideiglenes felhasználása 2013. december 31-ig 1. Bevezetés A mellékelt táblázat ismerteti az EMGA 2013. évi költségvetésének ideiglenes végrehajtására vonatkozó adatokat, amelyek alapján az érintett költségvetési összeg várhatóan 45 295,5 millió EUR-t tesz ki. Ez az összeg elsősorban a tagállamok által 2012. október 16. és 2013. október 15. között bejelentett, megosztott igazgatás alá tartozó EMGA-kiadásokat foglalja magában, beleértve az EMGA-számlák számviteli vizsgálata során kiigazított összegeket, valamint a havi visszatérítésekre vonatkozóan a költségvetési év során elrendelt csökkentések miatt visszatartott összegeket is. Tartalmazza továbbá a 2013. december 31-ig még közvetlenül kifizethető kiadások becsült összegét, amely körülbelül 27,1 millió EUR-t tesz ki. 2. Az EMGA-hoz rendelt címzett bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. Az említett szabályok értelmében a címzett bevételeket bármely, az EMGA-ból fedezett kiadás finanszírozására lehet fordítani. Amennyiben e bevételek egy részét nem használják fel, ezt a fennmaradó részt automatikusan átvezetik a következő költségvetési évre[1]. Amint az a korai előrejelző rendszerről szóló előző jelentésekben szerepel, az eredeti bizottsági becslések szerint a 2013-ban rendelkezésre álló címzett bevételek várható összege 1 533 millió EUR-t tett ki. Nevezetesen: – a 2013. költségvetési évben várhatóan keletkező címzett bevételek összegét 628 millió EUR-ra becsülték. Ezen belül a megfelelőségi vizsgálatok nyomán végrehajtott korrekciókból és a szabálytalanságokból várhatóan befolyó bevételek becsült összege 389 millió, illetve 161 millió EUR. A tejilletékekből származó bevételek becsült összege 78 millió EUR. – a címzett bevételeknek a 2012. költségvetési évről 2013-re átvezetni tervezett összegét 905 millió EUR-ra becsülték. A Bizottság a 2013. évi költségvetésben az eredetileg 1 533 millió EUR-ra becsült címzett bevételt két programra irányozta elő. Nevezetesen: – 500 millió EUR-t a gyümölcs- és zöldségágazatban működő termelői szervezetek működési alapjaira, és – 1 033 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 267 millió EUR összegű, illetve 30 635 millió EUR összegű előirányzatot fogadott el. A fenti elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjai számára rendelkezésre álló 767 millió EUR, illetve az egységes támogatási rendszer rendelkezésére álló 31 668 millió EUR összegű előirányzat teljes becsült összegével. A 2013. évi költségvetés ideiglenes végrehajtását bemutató 1. mellékletben a gyümölcs- és zöldségágazat és a termeléshez nem kötődő közvetlen támogatások tételszintű költségvetési előirányzataira vonatkozó számadatok a fent említett két program tekintetében elfogadott előirányzatokat mutatják; ezek összege 611 millió EUR-t, illetve 38 076 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2013. évi költségvetésben szereplő teljes tervezett előirányzat 1 111 millió EUR-t tesz ki a gyümölcs- és zöldségágazat, illetve 39 109 millió EUR-t a termeléshez nem kötődő közvetlen támogatások területén. 3. Az EMGA 2013. évi költségvetésének előzetes végrehajtására vonatkozó észrevételek Az 1. melléklet bemutatja a 2013. évi költségvetés ideiglenes végrehajtásának szintjét. Az alábbiakban rövid magyarázat található egyes olyan költségvetési jogcímcsoportokról, amelyek a ténylegesen felmerült kiadások és a 2013. évi költségvetés vonatkozó előirányzatai között a legjelentősebb eltérést mutatják. 3.1. Piaci intézkedések Az agrárpiaci intervenció céljára felhasznált előirányzatok összege 421,5 millió EUR-val volt magasabb az elfogadott költségvetési előirányzatok összegénél, ugyanakkor – ha az ezen alcímhez rendelt, 500 millió EUR összegű címzett bevételt is figyelembe vesszük – 78,5 millió EUR-val elmaradt a vonatkozó költségvetési előirányzatok (teljes) összegétől. Az eltérés elsősorban a gyümölcs- és zöldségágazat, illetve a bor-, a sertéhús- és baromfiágazat végrehajtási módozatainak nettó hatásából adódott. 3.1.1. Élelmiszerprogramok (–8,6 millió EUR) Egy tagállam szembesült végrehajtási nehézségekkel a költségvetési év vége felé, ami a 2013. évi költségvetésében az élelmiszerprogramokra tervezett előirányzatok csekély mértékű kihasználatlanságához vezetett. 2013 az utolsó év, amikor e programok végrehajtása az EMGA keretein belül történik. 3.1.2. Gyümölcs és zöldség (+527,1 millió EUR az elfogadott előirányzatokhoz képest) Ez a jelentős túllépés az ágazatban felmerülő kiadásoknak a 2013. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó ágazathoz rendelt címzett bevételeket. Amennyiben azonban figyelembe vesszük az e területhez rendelt 500 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege 1 111 millió EUR-ra emelkedik, és ebben az esetben csekély mértékű, 27,1 millió EUR-s túllépés mutatkozik. Ez a túllépés az ágazati előirányzatokból finanszírozott programok eltérő végrehajtási szintjeinek nettó eredménye. Ami a termelői szervezetek működési alapjait és az iskolagyümölcs-programot illeti, a tagállami kiadások kisebbek voltak a költségvetésben tervezettnél. A termelői csoportok előzetes elismeréséhez kapcsolódó támogatásokra fordított tagállami kiadások ugyanakkor jelentősen meghaladták a 2013. évi költségvetésben e program céljaira rendelkezésre álló előirányzatokat. A rendelkezésre álló előirányzatokat meghaladó kiadások fedezése e szektorban a szóban forgó területhez rendelt címzett bevételekből és más költségvetési jogcímekből való átcsoportosítással történik. 3.1.3. Szőlészeti-borászati termékek (–27,4 millió EUR) Az előirányzatok kihasználatlansága azzal magyarázható, hogy egyes tagállamok a tervezettnél némileg kevesebbet költöttek nemzeti borágazati támogatási programjaikra (a költségvetésben megállapított felső határhoz viszonyítva) és az e jogcímcsoport keretében finanszírozott kivágási programra. 3.1.4. Tej és tejtermékek (–12,9 millió EUR) Az előirányzatok kihasználatlansága azzal magyarázható, hogy vaj magántárolására és az iskolatej programra fordított tagállami kiadások összege elmaradt a költségvetésben szereplő összegtől. 3.1.5. Sertéshús, tojás, baromfi, méhészet és egyéb állati termékek (–33,5 millió EUR) Az előirányzatok kihasználatlansága azzal magyarázható, hogy a baromfiexport-visszatérítésekkel kapcsolatos kiadások alacsonyabbak voltak az export-visszatérítések szintjének 2012 októberi és 2013 februári csökkentése és a 2013 júliusi végső lenullázásuk miatt. 3.2. Közvetlen támogatások A közvetlen támogatások céljára felhasznált előirányzatok összege 728,5 millió EUR-val meghaladta az elfogadott költségvetési előirányzatok összegét, ugyanakkor – ha az ehhez az alcímhez rendelt,1 033 millió EUR összegű címzett bevételt is figyelembe vesszük 304,5 millió EUR-val elmaradt a vonatkozó költségvetési előirányzatok összegétől. Ez az eltérés főként a termeléshez nem kötődő közvetlen támogatásokhoz kapcsolódó előirányzatokból adódik. 3.2.1. Termeléshez nem kötődő közvetlen támogatások (+768 millió EUR az elfogadott előirányzatokhoz képest) Ez a túllépés a termeléshez nem kötődő közvetlen támogatásokkal összefüggésben felmerült kiadásoknak a 2013. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó területhez rendelt címzett bevételeket. Amennyiben azonban figyelembe vesszük az e területhez rendelt 1 033 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege 39 109 millió EUR-ra emelkedik, és a túllépés helyett így 265 millió EUR-s kihasználatlanság mutatkozik. Az előirányzatok kismértékű nettó kihasználatlansága azzal magyarázható, hogy a tagállamoknál kevesebb váratlan kiadás merült fel az egységes támogatási rendszer tekintetében. Másrészről a tagállamok kismértékben túllépték az egységes adminisztratív támogatási rendszerre (SAPS) tervezett előirányzatokat, ami a termeléshez nem kötődő támogatások iránti igények 99,3 %-os nettó kihasználatlanságához vezetett. 3.2.2. Egyéb közvetlen támogatások (–38,6 millió EUR) Az előirányzatok e kihasználatlansága elsősorban a 73/2009/EK tanácsi rendelet 68. cikke szerinti, a termeléshez kötődő különleges támogatási intézkedések tekintetében felmerült kiadások csökkenésével, valamint egyes tagállamok által egyes támogatási programok tekintetében végrehajtott jelentős korrekciókkal magyarázható. Másfelől a POSEI-rendszerben biztosított közvetlen támogatások kifizetései céljából rendelkezésre álló költségvetési keret túllépésre került azon 228/2013/EU tanácsi rendelet elfogadását követően, amely egyszeri prémiumfizetést engedélyezett a banántermelők részére a 2013-as pénzügyi évben. 3.3. Mezőgazdasági kiadások pénzügyi ellenőrzése 3.3.1. A korábbi évek számláinak számviteli vizsgálata (+206 millió EUR) Mivel a korrekciók nem előreláthatóak, a Bizottság a 2013-ra vonatkozó módosító indítványában –56 millió EUR összegben javasolt korrekciókat az előző évek átlagos végrehajtási szintje alapján. A novemberben elkészített új költségvetés-tervezetben az első egyeztetés kudarcát követően az összeget –100 millió EUR-ra emelték. Végül a 2012. december 5-i egyeztetés után a költségvetési hatóság elfogadta a 2013. évi költségvetést, amelyben a korrekciók összege –200 millió EUR-ban került megállapításra. A megfelelőségi vizsgálatokról hozott 2013. évi határozatai alapján a Bizottság körülbelül 6 millió EUR összegű pozitív korrekciót hajtott végre a tagállamok javára. 2013 novemberében további, a kifizetési határidőknek a tagállamok általi be nem tartásából eredő körülbelül 2,5 millió EUR összegű korrekciót terjesztettek a Mezőgazdasági Alapok Bizottsága elé. E határozat hatása az ideiglenes végrehajtás összegeit bemutató I. mellékletben nem tükröződik. Ezért a teljes nettó korrekciók Bizottság által javasolt összege 3,5 millió EUR és nem az I. mellékletben szereplő 6 millió EUR. A fenti említett 200 millió EUR-t hozzáadva a költségvetési hatóság által a 2013. évi költségvetésben a korábbi évek korrekcióinak számviteli vizsgálata során elfogadott összeghez, a Bizottság 203,5 millió EUR összegű címek közötti átcsoportosítást javasolt, hogy e költségvetési jogcímet 2013-ban lezárhassa. 4. Az EMGA-hoz rendelt címzett bevételek felhasználása Az 1. mellékletben szereplő táblázatból kitűnik, hogy a 2013-ben végül ténylegesen rendelkezésre álló címzett bevétel teljes összege 2 074,6 millió EUR volt. Ez 541,6 millió EUR-val több, mint az eredetileg tervezett 1 533 millió EUR-s összeg. Ez a különbség részben annak tudható be, hogy a 2012-ről 2013-ra átvitt címzett bevételek összege 1 245,6 millió EUR-t tett ki, vagyis a költségvetésben eredetileg előirányzott 905 millió EUR-nál 340,6 millió EUR-val magasabb volt. Ez az összeg tartalmazza a cukoripar ideiglenes szerkezetátalakítási alapjának azt követően fennmaradó – megközelítőleg 755 millió EUR-s – egyenlegét is, hogy az alapból folyósítandó összes esedékes kifizetést teljesítették. Hangsúlyozni kell, hogy a 2012-ről 2013-ra átvitt címzett bevételek a 2013. költségvetési év EMGA-kiadások finanszírozása keretében teljes egészben felhasználásra kerültek. Ezen túlmenően a 2013-ben újonnan befolyt címzett bevételek összege 828,9 millió EUR-t tett ki, ehhez képest a költségvetésben előirányzott összeg 628 millió EUR volt. Ez főként annak tudható be, hogy a Bizottság 2013-ban egy kiegészítő megfelelőségi vizsgálati határozatot fogadott el. Az újonnan befolyt címzett bevételek azon részét, amely 2013-ban nem kerül felhasználásra, átviszik a 2014. évi EGMA-költségvetésbe, és az utóbb említett év során felmerülő kiadások fedezésére fordítják őket. 5. Következtetések A 2013. évi EMGA-költségvetés előzetes kiadásai - beleértve a 2013. december 31-ig közvetlenül kifizethető kiadások becsült összegét - az elfogadott költségvetési előirányzatokhoz képest 1 339 millió EUR túllépést eredményeztek, amelyet a rendelkezésre álló, 2 074,6 millió EUR összegű címzett bevételből kell fedezni. Több esetben szükség lesz még év végi kiigazításokra és az előirányzatok átcsoportosítására. E kiigazításokat, valamint a fent említett 2013. évi költségvetés finanszírozási igényeit figyelembe véve a 2014. évi EMGA-költségvetésbe átvezetni tervezett címzett bevétel becsült fennmaradó egyenlege mintegy 700 millió EUR. Meg kell jegyezni, hogy a 615 millió EUR-ra becsült címzett bevételt a 2/2014. sz. módosító indítványban már figyelembe vették. [1] Az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet 14. cikke értelmében a belső címzett bevételeket csak egy évre lehet átvinni. Ezért a hatékony és eredményes pénzgazdálkodás érdekében ez a címzett bevétel általában elsőként, az érintett költségvetési jogcímcsoport elfogadott előirányzatainak felhasználását megelőzően kerül felhasználásra.